DA Den Europæiske Unions Tidende CE 88/704

(2004/C 88 E/0726)

SKRIFTLIG FORESPØRGSEL E-0681/04

af Proinsias De Rossa (PSE) til Kommissionen

(9. marts 2004)

Om: Bushmeat – fattigdomsevalueringer

Vil Kommissionen efter Europa-Parlamentets støtte til De Rossa-betænkningen om andragende 461/2000 finansiere forskning i betydningen af bushmeat/kød fra vildtlevende dyr for fattige menneskers levebrød, navnlig i Vest- og Centralafrika?

Hvilke foranstaltninger har Kommissionen truffet for at indføre kriterier i sine fattigdomsevalueringer og landestrategidokumenter, som tager højde for vigtigheden af kød fra vildtlevende dyr/bushmeat for de fattiges levebrød i de vest- og centralafrikanske lande? Vil Kommissionen offentliggøre disse kriterier? Og hvilke tiltag vil der blive truffet for at integrere disse overvejelser i de eksisterende strategier og evalueringer?

Samlet svar

afgivet på Kommissionens vegne af Poul Nielson

på skriftlige forespørgsler E-0676/04, E-0677/04, E-0678/04 og E-0681/04

(27. april 2004)

Hvad landestrategidokumenterne angår, kræves det i henhold til midtvejsevalueringen, der for øjeblikket er i gang, at der for AVS-landene udarbejdes en landemiljøprofil, der indgår som bilag til evaluerings-dokumenterne. Denne landemiljøprofil bør klarlægge væsentlige miljømæssige anliggender, herunder biodiversitet og bushmeat, og således danne grundlag for en videre dialog med partnerlandet med henblik på at gå i gang med at løse problemerne. De specifikke kriterier er endnu ikke fastlagt.

Kommissionen gennemfører ikke selv fattigdomsvurderinger, men anvender dem, der er blevet udført af andre donorer eller nationale myndigheder.

Det er vigtigt at notere sig, at ressourceprogrammeringen, især for Den Europæiske Udviklingsfond, allerede var blevet kraftigt udvidet, da Parlamentet vedtog De Rossa-betænkningen, og som følge heraf blev handlingsmarginerne ret begrænsede. Under den niende EUF blev der kun afsat begrænsede beløb specielt til miljøanliggender. Ressourcetildelingspolitikken fokuserer på budgetmæssig støtte og støtte til sektorspecifikke programmer. Særlige forskningsprojekter vedrørende de problemer, der omhandles i den skriftlige forespørgsel, skal undersøges på denne baggrund. Endvidere findes der inden for EU's sjette rammeprogram for forskning og teknologisk udvikling (FP6) et arbejdsprogram, der specifikt vedrører biodiversitet, og som derfor kunne anvendes til forskning i bushmeat-relaterede spørgsmål. Nærmere oplysninger om denne politik og om bestemmelserne vedrørende støtteberettigelse kan fås på denne adresse: (http://europa.eu.int/comm/research/iscp/index_en.html).

Der er imidlertid visse reaktioner på de spørgsmål, der er blevet taget op inden for rammerne af de igangværende eller umiddelbart forestående aktioner som f.eks. programmerne for alternativer til krybskytteri (Congo, Cameroun, Gabon), finansiering af særlige markeds- og områdeundersøgelser samt oprettelse af et observationsorgan, Ecopas (Benin. Niger, Burkina Faso) og Ecofac (seks centralafrikanske lande). Forberedelsen af fjerde fase af Ecofac-programmet er i gang, og en række af disse aspekter vil specielt blive indarbejdet i programmet.

Endvidere blev der i den seneste indkaldelse af forslag under miljøbudgetkontoen slået til lyd for særlige forslag, som er relevante for aktioner under biodiversitetshandlingsplanen for økonomisk og udviklingsmæssigt samarbejde.

Kommissionen er enig i, at hugstkoncession og vildtforvaltning bør spille en væsentlig rolle i reaktionen på bushmeat-krisen. Af denne grund støtter Kommissionen Verdensnaturfonden med et beløb på 1,4 mio. EUR til aktiviteter i Gabon vedrørende samarbejde med private skovkoncessionsholdere for at finde metoder til kontrol med jagt og krybskytteri i private skovkoncessioner. Herudover er man inden for programmet for skovøkosystemer i Centralafrika (Ecofac) begyndt at udarbejde protokoller for samarbejdet med den private sektor for at bekæmpe ikke-bæredygtig jagt på bushmeat i industrielle skovkoncessioner.